मीडिया से मनीष ने PM को अहंकारी कहा, तो पुलिस ने कॉलर पकड़कर खींचा
Delhi Liquor Policy Case; आम आदमी पार्टी ने दिल्ली पुलिस पर मनीष सिसोदिया के साथ बदसलूकी करने का आरोप लगाया है। पार्टी ने अपने ट्विटर अकाउंट पर एक वीडियो शेयर किया है
आम आदमी पार्टी (AAP) ने दिल्ली पुलिस पर पूर्व डिप्टी CM मनीष सिसोदिया के साथ बदसलूकी करने का आरोप लगाया है। पार्टी ने मंगलवार को अपने ट्विटर अकाउंट पर वीडियो शेयर किया, जिसमें राउज एवेन्यू कोर्ट के अंदर पुलिस सिसोदिया को लेकर जाती दिख रही है।
इसी दौरान मीडियाकर्मी सिसोदिया से केंद्र के अध्यादेश को लेकर सवाल पूछने लगते हैं। सिसोदिया इसके जवाब में कहते हैं कि प्रधानमंत्री में अहंकार आ गया है। उनके इतना कहते ही पुलिस ने उन्हें आगे बोलने से रोक दिया और गर्दन के पीछे से कॉलर पकड़कर खींचकर ले गई।
इस वीडियो के कैप्शन में AAP ने लिखा- दिल्ली पुलिस और नरेंद्र मोदी को शर्म आनी चाहिए। दिल्ली पुलिस की मनीष सिसोदिया के साथ ऐसा दुर्व्यवहार करने की हिम्मत कैसे हुई? मोदी आपकी तानाशाही पूरा देश देख रहा है। इसके कुछ देर बाद पार्टी का ट्विटर अकाउंट सस्पेंड हो गया। हालांकि बाद में अकाउंट बहाल हो गया।
कोर्ट के अंदर सिसोदिया के वीडियो का स्क्रीन शॉट...
पार्टी का ट्विटर अकाउंट सस्पेंड होने का शॉट...
AAP ने सुकेश का वीडियो शेयर कर कहा- ठग को बोलने की आजादी 
आम आदमी पार्टी ने महाठग सुकेश चंद्रशेखर का वीडियो शेयर करके पुलिस पर सवाल उठाया। इस वीडियो में पुलिस सुकेश को कोर्ट में पेशी के लिए ले जा रही है। इस दौरान सुकेश मीडिया के सामने अरविंद केजरीवाल पर आरोप लगाता है, लेकिन पुलिस उसे बोलने से नहीं रोकती है।
AAP ने कहा कि सबसे बड़े ठग को हिरासत में बयान देने की खुली छूट है, लेकिन सिसोदिया ने हिरासत में बयान दिया तो उनके साथ दुर्व्यवहार किया गया।
पुलिस बोली- हमने नियमों के तहत काम किया
AAP की तरफ से आरोप लगाए जाने के बाद दिल्ली पुलिस ने अपने ट्विटर अकाउंट पर लिखा- राउज एवेन्यू कोर्ट में पेशी के समय मनीष सिसोदिया के साथ पुलिस दुर्व्यवहार की बात दुष्प्रचार है। वीडियो में पुलिस का जो एक्शन दिखाई दे रहा है, वह सुरक्षा के लिहाज से जरूरी था। कस्टडी में रहते हुए आरोपी का मीडिया से बातचीत करना कानून के खिलाफ है।
1 जून तक बढ़ाई गई मनीष सिसोदिया की कस्टडी
राउज एवेन्यू कोर्ट ने मंगलवार को शराब नीति घोटाले में ED की तरफ से दायर केस में मनीष सिसोदिया की कस्टडी को 1 जून तक के लिए बढ़ा दिया है। 19 मई को शराब नीति मामले में ED और CBI केस में दाखिल चार्जशीटों पर सुनवाई हुई थी।
राउज एवेन्यू कोर्ट ने दोनों मामलों में फैसले सुरक्षित रख लिए हैं। CBI केस में कोर्ट 27 मई को 4 बजे फैसला सुनाएगी। वहीं, ED मामले में राउज एवेन्यू कोर्ट ने फैसला सुनाने के लिए 30 मई की तारीख तय की है।
अब पोल में हिस्सा लेकर अपनी राय दीजिए...
ये खबरें भी पढ़ें...
जेल से मनीष सिसोदिया का मैसेज:लिखा- साहेब जेल में डालकर मुझे कष्ट पहुंचा सकते हो, मेरे हौसले नहीं तोड़ सकते
CBI और ED द्वारा गिरफ्तारी के बाद रिमांड में चल रहे पूर्व डिप्टी CM मनीष सिसोदिया ने तिहाड़ जेल से ही केंद्र सरकार पर हमला बोला है। सिसोदिया ने कहा है कि अंग्रेजों ने भी स्वतंत्रता सेनानियों को कष्ट दिए। जेल में कष्ट पहुंचाया जा सकता है पर वो मेरे हौसले को नहीं तोड़ सकते। पूरी खबर यहां पढ़ें...
मनीष सिसोदिया ने जेल में PM मोदी पर लिखी कविता:गरीब को मिली किताब तो नफरत कौन फैलाएगा, चौथी पास राजा का राजमहल हिल जाएगा
दिल्ली के पूर्व डिप्टी CM मनीष सिसोदिया ने एक बार फिर तिहाड़ जेल से चिट्ठी लिखी है। इस चिट्‌ठी को अरविंद केजरीवाल ने ट्वीट किया है। यह लेटर कविता के रूप में लिखा हे। इसमें मनीष ने पीएम मोदी पर तंज कसते हुए लिखा है, "अगर पढ़ गया हर गरीब का बच्चा, तो चौथी पास राजा का राजमहल हिल जाएगा।" पूरी खबर यहां पढ़ें...